text: l'ocell del mes de maig: l'oreneta cuablanca | PASDEPARDAL
  l'ocell del mes de maig: l'oreneta cuablanca
  Aquest ocell és, probablement, el que més profit ha tret de la convivència amb l'ésser humà ja que la pràctica totalitat dels seus nius estan enganxats a les cases de pobles i ciutats. L'oreneta cuablanca és un ocell que menja insectes voladors i que a finals de l'estiu, quan comencen a escassejar, marxa cap a l'Àfrica, més enllà del desert del Sàhara, per tornar a casa nostra la primavera següent.
  Té les parts inferiors blanques i les superiors negres, amb l'excepció del carpó que també és blanc. Aquest tret característics li dóna el nom i també la diferencia de l'oreneta vulgar, que a més a més de viure al voltants dels nuclis urbans -no al seu interior com la cuablanca-, té tota l'esquena fosca. La cua, en ambdues espècies, és enforquillada i les ales punxegudes.
  L'oreneta cuablanca fa un niu, amb boletes de fang, que té forma de tassa i una única obertura per on entra i surt. El niu, com ja hem dit abans, l'enganxen a les parets de les cases just a sota del sortint de la teulada per protegir-lo de la pluja. Aquest nius poden durar molts anys i les orenetes només hi fan, anualment, petites reparacions. Cal destacar que, mentre estan ocupats, la destrucció dels nius d'aquesta espècie és il·legal.